[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 14.10.2008

KOM(2008) 647 endelig

2006/0006 (COD)

Ændret forslag til

EUROPA-PARLAMENTETS OG RÅDETS FORORDNING

om nærmere regler til gennemførelse af forordning (EF) nr. 883/2004 om koordineringen af de sociale sikringsordninger

(forelagt af Kommissionen i henhold til EF-traktatens artikel 250, stk. 2)

2006/0006 (COD)

Ændret forslag til

EUROPA-PARLAMENTETS OG RÅDETS FORORDNING

om nærmere regler til gennemførelse af forordning (EF) nr. 883/2004 om koordineringen af de sociale sikringsordninger

(EØS-relevant tekst)

1. STATUS OVER FORSLAGETS BEHANDLING

Forslaget - KOM(2006) 16 - 2006/0006 (COD) - blev vedtaget af Kommissionen den 31. januar 2006 og fremsendt til Europa-Parlamentet og Rådet den 31. januar 2006.

Det Europæiske Økonomiske og Sociale Udvalg vedtog sin udtalelse om Kommissionens forslag den 26. oktober 2006.

Europa-Parlamentet vedtog 162 ændringsforslag ved førstebehandlingen den 9. juli 2008.

2. FORMÅLET MED FORSLAGET

Formålet med forslaget er at fastlægge reglerne til gennemførelse af bestemmelserne i forordning (EF) nr. 883/2004 for alle berørte parter. Forslaget kompletterer den moderniseringsindsats, som forordningen udgør, og tager sigte på at forbedre de gældende regler ved at forenkle dem og gøre de eksisterende bestemmelser klarere på en lang række områder. Med forslaget ønsker man også at lære af erfaringerne fra det øgede samarbejde mellem institutionerne som anført i forordning (EF) nr. 883/2004 (f.eks. elektronisk dataudveksling mellem medlemsstaterne).

3. DET ÆNDREDE FORSLAGS FORMÅL

Det ændrede forslag tager sigte på at tilpasse det oprindelige forslag på en række punkter som foreslået af Europa-Parlamentet. Kommissionen kan godtage langt de fleste af ændringsforslagene (159 ud af 162), da de er i tråd med forslagets formål. Disse ændringsforslag vedrører reglerne til gennemførelse af forordning (EF) nr. 883/2004 og har generelt til formål at sikre, at de sociale sikringsydelser bevilges hurtigt og effektivt til EU-borgere (begrænsning af bureaukratiet). I betragtning af de mange forskellige sociale sikringsordninger i EU er der mere end én måde at opnå dette mål på og give Kommissionen mulighed for at støtte Europa-Parlamentet og Rådet, når de udpeger den mest effektive procedure til fordel for alle aktører.

4. BEMÆRKNINGER TIL DE AF EUROPA-PARLAMENTET VEDTAGNE ÆNDRINGSFORSLAG

4.1. Ændringsforslag, som Kommissionen godtager

Kommissionen kan godtage ændringsforslag 1-14, 16-25, 27-54 og 56-162.

Mange af disse ændringsforslag er identiske med eller ligner de ændringer, som Rådet har foretaget som følge af det arbejde, der er udført i Rådets arbejdsgruppe for social sikring. Kommissionen har nøje overvejet disse i forhandlingerne i Rådets arbejdsgruppe og kan godtage dem.

Andre ændringsforslag er af sproglig art eller præciserer reglerne.

4.2. Ændringsforslag, som Kommissionen godtager delvis eller med forbehold af ændret formulering

Ændringsforslag 15

Ændringsforslaget afspejler Den Europæiske Tilsynsførende for Databeskyttelses udtalelse og de ændringer, som Rådet har godtaget. Forslaget fokuserer på udvekslingen af personlige oplysninger mellem de nationale myndigheder og beskyttelsen af sådanne oplysninger, for så vidt som de relaterer til sociale sikringsydelser. Med ændringsforslaget indføres en reference i direktiv 95/46/EF om beskyttelse af personoplysninger, og det har indflydelse på indholdet af bilag IV til forordning (EF) nr. 883/2004 (afsnit 4). Det kan have indflydelse på medlemsstaternes kompetencer og interne organisation på dette område, som allerede er omfattet af direktiv 95/46/EF. Kommissionen kan godtage resten af ændringsforslaget (afsnit 1-3).

4.3. Ændringsforslag, som Kommissionen afviser

Kommissionen afviser ændringsforslag 26 og 55.

Ændringsforslag 26

Formålet med ændringsforslag 26 er at sørge for klarhed med hensyn til bestemmelserne om den kompetente myndigheds refusion af foreløbigt udbetalte kontantbidrag og -ydelser og naturalydelser. Rådets nye formulering af det første afsnit af artikel 6, stk. 4, der blev forhandlet som en del af en delvis generel indstilling, er mere præcis. Det afspejler den proces, som Rådets arbejdsgruppe for social sikring har gennemgået, især i kapitel III, afsnit IV (Finansielle bestemmelser).

Ændringsforslag 55

I overensstemmelse med ændringsforslag 55 udstedes der altid en erklæring om gældende lovgivning til den berørte person (f.eks. i tilfælde af udsendelse), og som indeholder lønoplysninger fra arbejdsgiveren. Dette ændringsforslag bevæger sig ud over de oplysninger, der er nødvendige for social sikring ved udsendelse (fastlæggelse af gældende lovgivning), og formålet med forordningen.

5. ÆNDRET FORSLAG

I henhold til EF-traktatens artikel 250, stk. 2, ændrer Kommissionen sit forslag som ovenfor angivet.